Weg met die bles | Health24
Weg met die bles
Geen man hoef bles te wees as hy nie wil nie. Die kaalste kop kan nou onder 'n welige bos hare weggesteek word.
Geen man hoef bles te wees as hy nie wil nie. Die kaalste kop kan nou onder 'n welige bos hare weggesteek word. Nie net laat dit die jare wegsmelt nie, jy voel sommer ook jonger – soos Cobus Germishuys ná 'n permanente haarrekonstruksie kan getuig.
Hy is in sy element agter die keldertoonbank. Hy skink behendig die proeglasies chardonnay, sauvignon blanc en pinotage vir die besoekers aan die prentjiemooi wynplaas naby Stellenbosch.
Terwyl sy kliënte waarderend ruik en proe, brei hy uit oor elke oesjaar en nadat hulle hul keuses gemaak het, verpak hy hul bottels, wens hulle geluk met hul keuse en deel hier en daar selfs 'n protea uit.
Cobus Germishuys loop oor van selfvertroue en sjarme, maar hy was nie altyd so nie, sê hy. Daar was 'n tyd toe hy soggens skaars uit die bed kon kom – en om in die spieël te kyk was 'n straf.
Want Cobus was vinnig aan die bles word en was op 35 vas oortuig sy sosiale lewe is oor en verby.
"Haarrekonstruksie het my lewe verander. Ek het pas 50 geword, maar mense dink dikwels ek is in my dertigs. En om te dink toe ek in my dertigs was, het hulle gedink ek is in my vyftigs! Ek het nou meer selfvertroue en energie as ooit.
"Ek sien ook beter na my gesondheid om as toe ek bles was. Toe het ek nie omgegee wat ek eet en of ek oefening kry nie. Nou eet ek gesond, ry fiets en gaan gim toe," vertel hy.
"Vroue kan allerhande dinge doen om jonger te lyk. Hulle kan grimering dra, hul hare kleur en selfs Botox laat inspuit. Met mans is dit anders. Ons het basies net ons hare en as dit uitval, is ons in die moeilikheid."
Nie alle mans voel soos hy nie. Daar is heelwat Hollywood-sterre wat trots kaalkop is. Kyk maar na Vin Diesel en Bruce Willis, elk met 'n kop so glad soos 'n baba se boudjies. En dan is daar ander wat jou laat wonder of hulle 'n bietjie hulp daar op die boonste verdieping gehad het. Is George Clooney van nature so harig? En Robert de Niro se haarlyn sit nou al vir jare op presies dieselfde plek. Dustin Hoffman? Hy is 72, maar sy hare is omtrent nog net so welig soos in The Graduate in 1967.
Vermy te veel son en swem in die see, want dit kan jou hare laat verswak en afbreek. Keratien, die proteïenselle wat hare bedek om dit sterk en blink te maak, word maklik beskadig deur te veel blootstelling aan die son en see. Al twee bleik die hare, wat dit uitdroog en verswak.
Bestry skade deur die son en seewater deur 'n waterbestande room soos kakaobotter aan jou hare te smeer voor jy gaan swem. Was jou hare nadat jy geswem het en wend 'n opknapper aan wat nie uitgespoel hoef te word nie.
Was jou hare dadelik met 'n pH-neutrale sjampoe nadat jy in 'n chloorswembad geswem het. Chloor maak hare droog en bros.
Neem aanvullers met vitamien B. Navorsing wys dat 'n dieet met 'n tekort aan veral vitamien B6 en foliensuur haarverlies kan veroorsaak. Goeie bronne is soetrissies, spinasie, tuna, piesangs en hoenderborsies. Kry foliensuur veral uit Bovril, kiwivrug, papaja, broccoli, Brusselse spruite, spinasie en gaar niertjies.
Sluit essensiële vetsure in by jou dieet. Dié wat in vlassaadolie, sleutelblomolie (primrose oil) en salmolie voorkom, verbeter die tekstuur van jou hare en keer dat dit bros word en dus breek.
Eet kos wat biotien (ook bekend as vitamien B7) bevat – dit is belangrik vir haargesondheid. Bronne hiervan sluit in brouersgis, bruinrys, bulgur, groenertjies, lensies, hawermout, sojabone, sonneblomsaad en okkerneute. Gebruik ook haarprodukte wat biotien bevat.
Moenie jou hare te veel borsel nie, want dit kan skade en haarverlies veroorsaak. Kam nat hare uit met 'n wyetandkam of met jou vingers om van koeke ontslae te raak.
Moenie jou hare pluis (tease) nie al is dit in die mode. Dit dwing die hare in die verkeerde rigting en veroorsaak mettertyd haarverlies.
Moenie David Beckham-vlegseltjies laat maak nie. Dit beskadig die follikels en verhaas blesword.
Moenie te veel warmolie-behandelings laat doen nie. Dit kan die follikels laat ontsteek en tot littekens en haarverlies lei.
Vermy te veel vitamien A. Te veel van dié vitamien (te kry in eend, kalkoen, lam, vark, appelkose, perskes, tamaties en appels) kan haarverlies veroorsaak.